32001R1543
L 203/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1543/2001 НА КОМИСИЯТА
от 27 юли 2001 година
относно определяне на стандартите за търговия със салатите, къдраволистната ендивия и широколистната ендивия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 911/2001 на Комисията (2), и по-специално член 2, параграф 2 от него,
като има предвид, че:
(1)
Салатите, къдраволистната ендивия и широколистната ендивия фигурират в приложение I към Регламент (ЕО) № 2200/96 сред продуктите, за които трябва да бъдат приети стандарти. Регламент (ЕИО) № 79/88 на Комисията от 13 януари 1988 г. относно определяне на стандартите за качество за салатите, къдраволистната ендивия и широколистната ендивия (3), последно изменен с Регламент (ЕО) № 1455/1999 (4), е изменян многократно и вече не осигурява правна яснота.
(2)
Регламент (ЕИО) № 79/88 следва да бъде отменен и правилата, които се съдържат в него, следва да бъдат преработени. За тази цел и поради причини, свързани с прозрачността на световния пазар, следва да се вземат предвид стандартите за салатите, къдраволистната ендивия и широколистната ендивия, препоръчани от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ООН/ИКЕ).
(3)
Прилагането на тези стандарти следва да доведе до изтегляне от пазара на продуктите с незадоволително качество, привеждане на производството в съответствие с изискванията на потребителите и улесняване на търговията на базата на лоялната конкуренция, като по този начин допринесе за подобряване на рентабилността на производството.
(4)
Стандартите се прилагат на всички етапи от търговията. Транспортирането на големи разстояния, съхраняването за определено време и различните манипулации, на които се подлагат продуктите, могат да доведат до известни изменения, дължащи се на биологичното развитие на тези продукти или на нетрайния им характер. Следва да се отчитат тези изменения при прилагането на стандартите на етапите от търговията, следващи етапа на експедирането.
(5)
Предвидените в настоящия регламент мерки са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за следните продукти са определени в приложението:
-
салати, включени в код по КН 0705 11 и 0705 19,
-
къдраволистната ендивия и широколистната ендивия, обхванати от код по КН 0705 29.
Стандартите се прилагат на всички етапи от търговията при условията, предвидени в Регламент (ЕО) № 2200/96.
Въпреки това, на етапите, следващи експедирането, по отношение на предписанията на стандартите продуктите могат да покажат незначителна загуба на свежест и твърдост и незначителни изменения, дължащи се на тяхното развитие и на нетрайния им характер.
Член 2
Регламент (ЕИО) № 79/88 се отменя.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент се прилага от 1 януари 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юли 2001 година.